Príloha č. 1
k pravidlám pre prípravu, schvaľovanie a vyhlasovanie
všeobecne záväzných nariadení
hlavného mesta Slovenskej republiky Bratislavy

LEGISLATÍVNOTECHNICKÉ  POKYNY

Čl. I
Všeobecné zásady

1.	Návrh nariadenia musí byť terminologicky presný, jazykovo a štylisticky správny a majú sa v ňom používať rovnaké pojmy a termíny vždy v tom istom význame a na označenie rovnakých právnych inštitútov.

2.	Cudzie slová možno použiť len výnimočne, ak sú súčasťou používanej právnej terminológie, ak sa bežne používajú v upravovanom odvetví a ak ich nemožno nahradiť vhodným, rovnocenným slovenským termínom.

3.	Pri tvorbe nariadenia sa používa oznamovací spôsob, prítomný čas a jednotné číslo, ak z kontextu návrhu nariadenia nevyplýva inak.

4.	Ak sa majú novoupravované právne vzťahy v celom rozsahu podrobiť už jestvujúcej právnej úprave, používa sa slovo “rovnako”. Ak sa majú na tieto vzťahy uplatňovať len niektoré časti jestvujúcej právnej úpravy, používa sa slovo “primerane”. Pretože termín “primerane” umožňuje pomerne voľný výklad, a tým aj nejednotné uplatňovanie, treba ho používať len v nevyhnutných prípadoch.

5.	Alternatívy sa vyjadrujú vylučovacou spojkou “alebo”. Pri viacerých možnostiach sa spojka kladie až medzi posledné dve možnosti.

6.	Základné číslovky od 1 do 10 sa v texte nariadenia uvádzajú slovom, základné číslovky nad 10 sa vypisujú číslicami. Ak sa v jednom ustanovení uvádzajú základné číslovky od 1 do 10 a nad 10, vypisujú sa číslicami.

Čl. II
Názov nariadenia

1.	Názov nariadenia má byť podľa možnosti stručný a má vystihovať hlavný obsah nariadenia. 

2.	Názov nariadenia má znieť: “Všeobecne záväzné nariadenie hlavného mesta Slovenskej republiky Bratislavy č. ..../... z .... (dátum schválenia) ... (názov nariadenia)”. Bodka za názvom sa nedáva.

3.	Nariadenie sa uvádza vetou: “Mestské zastupiteľstvo hlavného mesta Slovenskej republiky Bratislavy podľa § ... zákona ... sa uznieslo:”. 
4.	Ak sa vydáva nariadenie na plnenie samosprávnej funkcie, uvedie sa príslušné ustanovenie zákona Slovenskej národnej rady č. 377/1990 Zb. o hlavnom meste Slovenskej republiky Bratislave, prípadne zákona Slovenskej národnej rady č. 369/1990 Zb. o obecnom zriadení.

5.	Ak sa vydáva nariadenie vo veciach, ak to ustanovuje zákon alebo v ktorých hlavné mesto plní úlohy štátnej správy, uvedie sa príslušné ustanovenie zákona.

Čl. III
Členenie nariadenia

1.	Obsahovo súvisiace úseky rozsiahlejšieho nariadenia je účelné spájať do častí, hláv, dielov, prípadne oddielov a pri členení dodržiavať toto poradie. Poradie častí, hláv, dielov a oddielov sa označuje slovným vypísaním poradového čísla, pričom sa prídavné meno dáva pred podstatné meno, napríklad “Prvá časť”.
2.	Nariadenie sa člení na paragrafy, novely nariadenia sa členia na články. Jednotlivé paragrafy sa označujú arabskými číslicami bez bodky a vždy treba zachovať súvislý sled paragrafov v celom nariadení.

3.	Paragrafy sa môžu členiť na odseky alebo na pododseky. Odseky paragrafov sa na začiatku označujú arabskými číslicami bez bodky v zátvorkách. Pri podrobnejšom členení paragrafov alebo odsekov na pododseky sa tieto časti označujú malými písmenami abecedy s okrúhlou zátvorkou za písmenom, napríklad “a)”; a pri ďalšom členení arabskými číslicami s bodkou, t. j. bodmi. Pri označovaní pododsekov malými písmenami abecedy sa nepoužívajú písmená zložené z dvoch písmen (napríklad “ch”) a písmená s rozlišovacími znamienkami (napríklad “ä”, “č”).

4.	Ak má nariadenie prílohu, treba na ňu odkázať v texte nariadenia a prílohu označiť slovami, napríklad “Príloha k všeobecne záväznému nariadeniu č. .../...”. Ak je viac príloh, označujú sa arabskými číslicami s uvedením skratky “č.”, napríklad “Príloha č. 1 k všeobecne záväznému nariadeniu č. .../...”.

Čl. IV
Nadpisy vnútri nariadenia

1.	Časti, hlavy, diely a oddiely nariadenia, a ak je to účelné, v záujme prehľadnosti aj jednotlivé paragrafy alebo ich skupiny majú mať stručné a výstižné nadpisy zodpovedajúce ich obsahu. Nadpisy častí, hláv, dielov a oddielov, prípadne paragrafov sa spravidla uvádzajú pod ich poradovým číslom.

2.	Ak sa v nariadení označuje niekoľko paragrafov spoločným nadpisom, treba spoločný nadpis umiestniť vždy nad poradové číslo prvého paragrafu príslušnej skupiny.

Čl. V
Legislatívna skratka

1.	Legislatívnu skratku možno použiť len tam, kde má svoje opodstatnenie, najmä vtedy, keď sa slová, ktoré má skratka nahradiť, opakujú v texte viac ráz. Treba ju zaradiť na také miesto, kde sa skracované slová použijú prvý raz (nie však v názve nariadenia, v nadpise ustanovenia alebo v poznámke pod čiarou), a to slovami “(ďalej len “...”)”. Legislatívna skratka sa používa v prvom páde jednotného čísla a začína sa malým písmenom.

2.	Ako legislatívnu skratku nemožno použiť skratku zostavenú zo začiatočných písmen slov, napríklad “OVS”, “MPZ”.

3.	Legislatívna skratka musí byť výstižná a treba ju dôsledne používať v celom ďalšom texte nariadenia.

Čl. VI
Odkazy

1.	Ak sa v texte nariadenia odkazuje na iné právne predpisy, odkazy sa číslujú priebežne. Číslovanie sa vyjadruje arabskými číslicami s okrúhlou zátvorkou za príslušným číslom ich umiestnením nad slovo, napríklad “predpisov1)” alebo nad právny pojem, na ktorý sa odkazuje, napríklad “auditor1)”.

2.	Ak sa v texte nariadenia opakuje odkaz na rovnaké ustanovenie právneho predpisu už citované v poznámke pod čiarou, odkaz sa označuje tým istým číslom.

3.	Ak sa odkazuje na rôzne právne pojmy, ktoré sa vyskytujú v inom právnom predpise v tom istom ustanovení, v poznámke pod čiarou k príslušnému odkazu sa uvádza citácia paragrafu, odseku, písmena a bodu, prípadne aj vety príslušného ustanovenia. 

4.	Ak sa odkazuje na dva rôzne právne pojmy, ktoré sa vyskytujú v jednej vete ustanovenia, v poznámkach pod čiarou k nim sa uvádza citácia toho istého ustanovenia ku každému odkazu so samostatným číslom.

5.	Ak sa odkazuje na iné ustanovenie toho istého nariadenia, používa sa napríklad výraz “toto nariadenie”, alebo sa uvádza len príslušný paragraf, prípadne v rámci paragrafu len príslušný odsek a pod., na ktorý sa odkazuje, napríklad “podľa § 1 ods. 1” alebo “(§ 1)”.

Čl. VII
Poznámky pod čiarou

1.	Poznámky pod čiarou k príslušným odkazom nie sú súčasťou nariadenia; majú informatívnu hodnotu. Preto nesmú obsahovať veci, ktoré majú normatívnu povahu.

2.	Poznámky pod čiarou sa číslujú priebežne v súlade s číslovaním odkazov.

3.	Text v poznámke pod čiarou sa považuje za vetu, preto sa začína veľkým písmenom a končí sa bodkou.

4.	Ak sa v poznámke pod čiarou uvádza demonštratívny výpočet právnych predpisov, poznámka sa začína slovom “Napríklad” a citácie právnych predpisov sa uvádzajú za sebou, oddeľujú sa čiarkou a bodka sa kladie až na koniec poslednej citácie.

5.	V poznámke pod čiarou nemožno uvádzať predpisy, ktoré neboli vyhlásené v úradnej zbierke právnych predpisov (čl. X bod 8), s výnimkou citácie iného nariadenia a Štatútu hlavného mesta Slovenskej republiky Bratislavy.

Čl. VIII
Citácia (úplná, skrátená, slovná)

1.	V úvodnej vete nariadenia aj v texte nariadenia sa zákon cituje tak, že sa uvádza jeho úplný názov, ak sa neuvádza jeho slovná citácia, s tým, že sa namiesto dátumu uvádza číslo, pod ktorým bol zákon vyhlásený v úradnej zbierke, s pripojením označenia (skratky) príslušnej úradnej zbierky. Pritom sa najskôr uvádza číslo zákona a za lomkou úplne vypísaný ročník úradnej zbierky, napríklad “zákon Slovenskej národnej rady č. 377/1990 Zb. o hlavnom meste Slovenskej republiky Bratislave”. 

2.	Skrátená citácia, napríklad “zákon Slovenskej národnej rady č. 377/1990 Zb.” sa používa pri druhej a ďalšej citácii v poznámkach pod čiarou, prípadne aj v texte nariadenia. 

3.	Zákony, pre ktoré sa používa slovné označenie, možno citovať napríklad týmto slovným označením: “Obchodný zákonník, Ústava Slovenskej republiky, Občiansky zákonník”. Ak sa má slovná citácia použiť v poznámke pod čiarou aj prvý raz a uvedený zákon bol už novelizovaný, v záujme presnej informácie sa za slovné označenie pripájajú slová “v znení zákona ...” alebo “v znení neskorších predpisov”.

Čl. IX
Citácia novelizovaných právnych predpisov

1.	Ak sa v nariadení cituje právny predpis, prípadne jeho jednotlivé ustanovenie, ktorý už bol novelizovaný neskorším právnym predpisom, vyjadruje sa to tak, že k jeho citácii sa pripája napríklad dodatok “v znení zákona č. ... /... Z. z.” (novela sa uvádza skrátenou citáciou).

2.	Ak citovaný právny predpis bol už viac ráz novelizovaný, vyjadruje sa to dodatkom “v znení neskorších predpisov”.

3.	Ak sa novelami zmenili alebo doplnili len niektoré ustanovenia pôvodného právneho predpisu, cituje sa pri uvádzaní ustanovení, ktoré zostali novelami nedotknuté, iba pôvodný právny predpis. Ak sa ustanovenie pôvodného právneho predpisu zmenilo alebo doplnilo len niektorou z viacerých noviel, popri pôvodnom právnom predpise sa cituje iba táto novela.

4.	Ak sa v poznámke pod čiarou cituje právny predpis, ktorý bol republikovaný (znovuvyhlásený), uvádza sa za citáciou tohto predpisu odkaz na republikáciu, napríklad “(úplné znenie č. ...)”. Tento spôsob citácie nemožno použiť, ak bol právny predpis po republikácii znova novelizovaný.
Čl. X 
Skratky a citácie

1.	Pri úplnej citácii sa slová “zákon”, “zákon Slovenskej národnej rady”, “zákon Národnej rady Slovenskej republiky”, “nariadenie vlády Slovenskej republiky” a pod. neskracujú. Pritom sa pre zákony prijaté Federálnym zhromaždením, resp. Národným zhromaždením a Národnou radou Slovenskej republiky po nadobudnutí účinnosti zákona o rokovacom poriadku Národnej rady Slovenskej republiky (1. januára 1997) používa len označenie “zákon”.

2.	Pri citácii paragrafov so súčasným uvedením ich poradového čísla sa používa označenie “§”, napríklad “§ 5”. Ak sa skratka článku používa v texte ustanovenia, píše sa s malým písmenom “čl.”, ak sa používa na začiatku citácie v poznámke pod čiarou, píše sa s veľkým písmenom “Čl.”.

3.	Pri súbornej citácii niekoľkých paragrafov bez odsekov alebo bez ďalších pododsekov sa vkladá pred prvé príslušné číslo paragrafová značka (napríklad “§ 15 až 20”). Obdobne sa postupuje pri citácii niekoľkých paragrafov s jedným alebo s viacerými odsekmi, napríklad “podľa § 5 ods. 1, § 6, § 8 ods. 2 a § 10 až 12”. Označenie “§§” sa pri citácii niekoľkých paragrafov nepoužíva, tak isto sa nepoužíva formulácia “§ 12 a nasl.”.

4.	Ak sa v rámci jedného paragrafu alebo článku cituje odsek iného paragrafu alebo článku, označuje sa skratkou “ods.”. V ostatných prípadoch sa slovo “odsek” vždy vypisuje úplne.

5.	Pre pododseky paragrafov alebo odsekov sa pri ich citácii v súvislosti s paragrafom alebo s odsekom, ku ktorému patria, používa skratka “písm.”, prípadne slovom “bod”, radová číslovka sa vypisuje slovom, napríklad “tretí bod”. V ostatných prípadoch sa slovo “písmeno” vypisuje úplne.

6.	Pri citácii sa nemá odkazovať na jednotlivé vety. Ak je však taký postup nevyhnutný, pri počítaní sa považujú za samostatné vety len tie, ktoré sú od seba oddelené bodkou. Pri citácii viet sa vždy používa slovné označenie, napríklad “druhá veta”, a to v príslušnom páde, napríklad “podľa § 4 druhej vety”.

7.	Pri citácii čísel v súvislosti s odsekmi alebo s paragrafmi a odkazmi sa nepoužívajú ani zátvorky, ani bodky. Rovnako sa medzi číslo paragrafu a nasledujúcu citáciu príslušného odseku, bodu a pod. nevkladá čiarka (napríklad “podľa § 2 ods. 2 písm. a) druhého bodu ...”). Pri citácii viacerých odsekov alebo pododsekov toho istého paragrafu sa však čiarka medzi označenie odsekov vkladá (napríklad “podľa § 1 ods. 1, 3 a 5”).

8.	Na označenie úradných zbierok právnych predpisov sa používajú výlučne tieto skratky:

a)	Zbierka zákonov Slovenskej republiky “Z. z.”,

b)	Zbierka zákonov “Zb.”,

c)	Zbierka zákonov Slovenskej národnej rady a Zbierka nariadení Slovenskej národnej rady “Zb. SNR”,

d)	Úradný vestník “Ú. v.”.

Čl. XI
Novelizácia

1.	V záujme prehľadnosti a zrozumiteľnosti právnej úpravy sa novelizácia nariadenia robí spravidla vtedy, ak ide o zmeny a doplnenia menšieho rozsahu alebo ak ide o nariadenie, ktoré nebolo viac ráz novelizované.

2.	V názve novelizovaného nariadenia sa uvádza úplný názov pôvodného nariadenia. Ak bolo pôvodné nariadenie raz novelizované, uvádza sa napríklad s dodatkom slov “v znení všeobecne záväzného nariadenia ...”. Ak bolo nariadenie viac ráz novelizované, uvádza sa s dodatkom slov “v znení neskorších predpisov”. Novelou nariadenia nemožno meniť ani dopĺňať názov pôvodného nariadenia.

3.	Novela nariadenia sa člení na články, ktoré sa označujú skratkou “Čl.” s pripojením rímskej číslice bez bodky, a to tak, že čl. I obsahuje všetky zmeny a doplnenia pôvodného nariadenia vrátane prípadných spoločných, prechodných a zrušovacích ustanovení. Ako čl. II sa označuje ustanovenie o účinnosti nariadenia.
4.	V prvom článku novely nariadenia sa v jeho úvodnej vete uvádza úplný názov pôvodného nariadenia, ktoré sa novelizuje. Ak bolo toto nariadenie už predtým novelizované, k pôvodnému názvu sa pripájajú slová “v znení” a uvádza sa skrátená citácia predchádzajúcej novely nariadenia a slová “sa mení (dopĺňa) takto:” alebo “sa mení a dopĺňa takto:”.

5.	Jednotlivé zmeny alebo doplnenia v príslušnom článku sa označujú poradovými číslami (arabská číslica s bodkou), t. j. bodmi, a uvádzajú sa úvodnou vetou (ďalej len “úvodná veta príslušného bodu”). 

6.	Ak ide len o jednu zmenu alebo o jedno doplnenie, uvádza sa bez označenia poradovým číslom. Článok označený rímskou číslicou sa nečlení na odseky ani na písmená. 

7.	Pri zmene celého ustanovenia úvodná veta príslušného bodu novely nariadenia napríklad znie: “§ 1 znie:”; ak sa mení ustanovenie, ktoré má nadpis pod paragrafom, úvodná veta príslušného bodu znie: “§ 1 vrátane nadpisu znie:”. Ak sa mení nadpis nad paragrafom, úvodná veta príslušného bodu napríklad znie: “Nadpis nad § 1 znie:”.

8.	Ak sa v určitom ustanovení menia alebo dopĺňajú len niektoré slová, úvodná veta príslušného bodu napríklad znie: “V § 1 sa slová “...” nahrádzajú slovami “...”.”, resp. “V § 1 sa za slovo “...” vkladá slovo “...” alebo suma “100 Sk” sa nahrádza sumou “1 000 Sk”.”.

9.	Ak sa v určitom ustanovení nahrádza niektorá jeho časť ako celok, úvodná veta príslušného bodu napríklad znie: “V § 1 odsek 1 znie:”, resp. “V § 1 ods. 1 písmeno a) znie:” alebo “V § 1 ods. 1 písm. a) prvý bod znie:”.

10.	Ak sa má novelou nariadenia doplniť paragraf ďalším odsekom (odsekmi) alebo písmenom (písmenami), toto doplnenie sa vyjadruje napríklad touto úvodnou vetou príslušného bodu: “§ 1 sa dopĺňa odsekom 3 (odsekmi 3 a 4), ktorý znie (ktoré znejú):”, resp. “V § 1 sa odsek 3 dopĺňa písmenom e) písmenami e) a f), ktoré znie (znejú):”.

11.	Vloženie nového odseku (odsekov) medzi doterajšie odseky v príslušnom paragrafe alebo nového písmena (písmen) medzi doterajšie písmená sa vyjadruje napríklad touto úvodnou vetou príslušného bodu: “V § 1 sa za odsek 2 (za odseky 2 a 3) vkladá nový odsek 3 (vkladajú nové odseky 3 a 4), ktorý znie (ktoré znejú):”, resp. “V § 1 ods. 2 sa za písmeno b) vkladá nové písmeno c), ktoré znie: “c)... .”.”.
V tomto prípade treba na záver textu príslušného bodu uviesť poznámku o zmene označenia doterajších odsekov, resp. písmen, napríklad touto vetou: “Doterajší odsek 3 sa označuje ako odsek 4.”, resp. “Doterajšie písmeno c) sa označuje ako písmeno d).”.

12.	Ak sa novelou nariadenia dopĺňa ustanovenie nariadenia (paragraf), ktoré je doteraz bez odsekov, ďalším odsekom, pôvodný text ustanovenia sa označuje ako odsek 1 a poznámka o prečíslovaní sa uvádza napríklad touto vetou: “Doterajší text § 1 sa označuje ako odsek 1 a dopĺňa sa odsekom 2, ktorý znie: “(2) ... .”.”.

13.	Ak sa za niektorý paragraf vkladá ďalší paragraf, označuje sa poradovým číslom, ktoré sa zhoduje s poradovým číslom paragrafu, za ktorý sa vkladá, pričom sa k číslu pripája prvé malé písmeno abecedy. Úvodná veta príslušného bodu napríklad znie: “Za § 5 sa vkladá § 5a (vkladajú § 5a a 5b), ktorý znie (ktoré znejú):”.

14.	Pri vložení ďalšej vety do ustanovenia sa uvádza obdobná úvodná veta príslušného bodu ako pri vložení paragrafov (odsekov), napríklad “V § 1 ods. 1 sa za druhú vetu vkladá nová tretia veta, ktorá znie:”.
Ak sa ďalšia veta alebo ďalšie slová pripájajú na záver textu niektorého ustanovenia, úvodná veta príslušného bodu napríklad znie: “V § 1 sa na konci pripája táto veta (pripájajú tieto slová):”.

15.	Zrušenie určitého ustanovenia v rámci čl. I novely nariadenia sa vyjadruje napríklad touto vetou: “§ 1 sa vypúšťa.”. Obdobne sa postupuje, ak sa zrušuje len niektorý odsek (odseky), niektoré písmeno (písmená) alebo niektorá veta (vety) určitého ustanovenia. To sa vyjadruje napríklad touto úvodnou vetou príslušného bodu: “V § 1 sa vypúšťa odsek 1.”, resp. “V § 1 ods. 1 sa vypúšťa tretia veta.”.
V týchto prípadoch sa na očíslovanie nasledujúcich ustanovení (odsekov, písmen) vzťahuje jedenásty bod tohto článku. Ak sa vypúšťa celý paragraf, ďalšie paragrafy sa neprečíslujú.

16.	Ak po úprave uskutočnenej vypustením odsekov zostane iba jeden odsek, používa sa napríklad táto úvodná veta príslušného bodu: “V § 1 sa vypúšťajú odseky 2 a 3.” a pripája sa táto veta: “Súčasne sa zrušuje označenie odseku 1.”.

17.	Ak sa v nadväznosti na zmenu ustanovenia mení aj poznámka pod čiarou k príslušnému odkazu alebo sa vkladá nový odkaz, vyjadruje sa to napríklad touto vetou: “Poznámka pod čiarou k odkazu 1 znie:
“1) Zákon č. .../... Z. z.”.”.

18.	Ak sa v ustanovení vypúšťa doterajší odkaz, vyjadruje sa to napríklad touto úvodnou vetou príslušného bodu: “V § 1 sa vypúšťa odkaz 2.”. V tomto prípade sa nasledujúce odkazy neprečíslujú.

19.	Ak sa v texte nariadenia vkladá nový odkaz, označuje sa číslom zhodným s číslom odkazu, ktorý mu predchádza, s pripojením malého písmena abecedy a vyjadruje sa to napríklad touto úvodnou vetou príslušného bodu: “V § 5 ods. 2 sa nad slovo “...” umiestňuje odkaz 5a.”. Súčasne sa pripája napríklad táto veta: “Poznámka pod čiarou k odkazu 5a znie:
“5a) § 1 zákona č. .../... Z. z.”.”.
Ak sa má nový odkaz vložiť pred prvý odkaz v texte nariadenia, nový odkaz sa označuje ako odkaz 1 a doterajší odkaz 1 sa označuje ako odkaz 1a; číslovanie nasledujúcich odkazov sa nemení.

20.	Ak sa doterajší odkaz v texte nariadenia ponecháva, ale právny predpis, na ktorý sa odkazuje, sa medzičasom zrušil alebo sa nahradil novým právnym predpisom, vyjadruje sa to napríklad touto úvodnou vetou príslušného bodu: “V poznámke pod čiarou k odkazu 1 sa vypúšťa citácia “§ 1 ods. 1 zákona č. .../... Z. z.”.”, resp. “V poznámke pod čiarou k odkazu 1 sa citácia “§ 1 ods. 1 zákona č. .../... Z. z.” nahrádza citáciou “§ 2 zákona č. .../... Z. z.”.”.

21.	Ak sa mení úvodná veta ustanovenia (paragrafu) alebo ak sa nahrádza novou úvodnou vetou, používa sa napríklad táto úvodná veta príslušného bodu: “V § 1 sa v úvodnej vete slovo “...” nahrádza slovom “...”.”, resp. “V § 1 úvodná veta znie:”.

22.	Ak sa v texte nariadenia majú nahradiť slová, ktoré sa v ňom vyskytujú viac ráz, prípadne aj v rozličných tvaroch, používa sa napríklad toto znenie príslušného bodu: “Slovo “pracovník” vo všetkých tvaroch sa v celom texte nariadenia nahrádza slovom “zamestnanec” v príslušnom tvare.”.

Čl. XII
Republikácia (znovuvyhlásenie)

1.	Ak sa má znenie novelizovaného nariadenia znova vyhlásiť, novela nariadenia musí obsahovať splnomocnenie pre primátora, aby vyhlásil úplné znenie nariadenia.

2.	Úvodná veta úplného znenia nariadenia znie: “Primátor hlavného mesta Slovenskej republiky Bratislavy vyhlasuje úplné znenie všeobecne záväzného nariadenia hlavného mesta Slovenskej republiky Bratislavy č. .../... (názov) ako vyplýva zo zmien a doplnení vykonaných všeobecne záväzným nariadením ... (skrátené citácie všetkých noviel)”. Pri republikácii sa za ustanovením o účinnosti nariadenia uvádza, kedy jeho jednotlivé novely nadobudli účinnosť.

3.	Text úplného znenia nariadenia vypracúva spracovateľ. Čistopis nariadenia pred jeho podpísaním musí prejsť overením jeho bezchybnosti, ktoré zabezpečuje legislatívno-právne oddelenie magistrátu.

Čl. XIII
Účinnosť a zrušovacie ustanovenie

1.	Účinnosť nariadenia sa vyjadruje napríklad touto vetou “Toto všeobecne záväzné nariadenie nadobúda účinnosť” a pripája sa dátum s vyjadrením príslušného mesiaca v druhom páde, napríklad “1. marca 2001.”.

2.	V zrušovacom ustanovení sa uvádzajú úplné citácie nariadení. Uvádzajú sa touto vetou: “Zrušuje sa:” (“Zrušujú sa:”).

Čl. XIV
Zrušenie nariadenia

1.	Pri zrušení nariadenia názov nariadenia znie: “Všeobecne záväzné nariadenie hlavného mesta Slovenskej republiky Bratislavy č. .../... z ... (dátum schválenia), ktorým sa zrušuje všeobecne záväzné nariadenie hlavného mesta Slovenskej republiky Bratislavy č. .../ ... (názov nariadenia) v znení ... (v prípade, ak bolo nariadenie novelizované)”.

2.	Po úvodnej vete sa v § 1 uvádza veta: “Všeobecne záväzné nariadenie hlavného mesta Slovenskej republiky Bratislavy č. .../... (názov nariadenia) v znení ... (v prípade, ak bolo nariadenie novelizované) sa zrušuje.”. Účinnosť nariadenia sa uvádza v § 2.

Čl. XV
Dôvodová správa

1.	Dôvodová správa k návrhu nariadenia sa člení na všeobecnú časť a osobitnú časť.

2.	Všeobecná časť dôvodovej správy obsahuje zhodnotenie súčasného stavu s uvedením dôvodov potreby novej právnej úpravy, spôsobu jej vykonávania, jej finančného dosahu, najmä vplyv na rozpočet hlavného mesta.

3.	Osobitná časť dôvodovej správy obsahuje odôvodnenie jednotlivých ustanovení návrhu nariadenia.